**ELŐTERJESZTÉS**



BALATONBERÉNY KÖZSÉG ÖNKORMÁNYZATA

KÉPVISELŐ-TESTÜLETÉNEK

**2022. április14-i nyilvános ülésére**

**TÁRGY:**

**PTKI Bizottság beszámolója a civil szervezetek 2021. évi támogatásairól, a támogatások elszámolásának ellenőrzéséről**

**ELŐADÓ:**

dr. Várszegi József  
PTKI bizottság elnöke

**Bevezetés:**

Balatonberény Község Önkormányzata Képviselőtestülete a civil szervezetek támogatása rendjéről szóló 11/2015. (XI.27.) önkormányzati rendelete 9.§-a, valamint a Balatonberény Község Önkormányzatának 2021. évi költségvetéséről szóló 3/2021. (III.05.) rendelete alapján vissza nem térítendő támogatásban részesítettea pályázatot benyújtó helyi „civil” szervezeteket.

Az Önkormányzat kötelezettsége, hogy e közforrásoknak a célnak megfelelő felhasználása, és annak elszámolása szabályszerűségét megvizsgálja.

7 civil szervezet nyújtotta be elszámolását;

* Balatonberényért Egyesület
* Balatoni Vízi Polgárőr Egyesület /Balatonberény/
* 3B Turisztikai Egyesület
* Vöröskereszt Balatonberényi Alapszervezete
* Nyugdíjas Egyesület /Balatonberény/
* Polgárőr és Önkéntes Tűzoltó Egyesület /Balatonberény/
* Balatonberényi Községi Sportegyesület

**Általános megállapítások:**

Összességében a benyújtott beszámolók és elszámolások formája a korábbiakhoz képest rendszerezettebbek, igényesebbek. A „Szakmai Beszámoló”-k viszonylag jól strukturáltak és a kitöltött táblázatok által rövid és jól áttekinthető formát biztosítottak a tényleges történések, és a támogatás összevetésére. Ez a benyújtott beszámolókra is érvényes. A csatolt számlák, bankszámlakivonatok bemutatása is megfelelő, és a céllal, a felhasználás mikéntjével összevetve megfelelőnek tűnik.

A közelmúlt történései, a járvány és az ezzel járó rendkívüli jogrenda közösségi rendezvényekre értelemszerűen jelentős, és kedvezőtlen kihatással járt. Ennek következtében bizonyos programok nem kerülhettek megvalósításra. Ez nyilvánvalóan a tervezett és pályázatban kért önkormányzati források felhasználására is hatással volt.

A helyi „civil szervezetek” működése egyrészt közismert, másrészt beszámolóik elérhetők, így a következőkben néhány olyan részletről ejtünk szót, melyeket érdemes a jövőben még figyelmesebben kezelni.

**Részleteket érintő észrevételek:**

* Voltak szervezetek, melyek szöveges beszámolót nem csatoltak a beszámolóhoz. Mások részletes tájékoztatót, és a költségek értelmezését is bemutatták. A jövőben mindenképp megkövetelendő és elvárandó, hogy leíró jellegű tájékoztatót is tartalmazzon a „Beszámoló”!
* Több beszámolóban is hiányoznak azok a konkrét számok, melyek a támogatottak, a programban résztvevők számát is jeleznék. A „becsült számok” nem igazán elfogadhatók. Nem vitatva a források jószándékú és korrekt felhasználását, ezek a következő pályázatok és támogatások elszámolása során mindenképp szükségesek.
* Nem minden beszámolóból tűnik ki, hogy a megítélt, de a járványhelyzet miatt nem felhasznált támogatási forrásoknak mi a sorsa. Van, ahol erre tartalmaz megjegyzést a dokumentum, miszerint ez visszautalásra került az Önkormányzat számára, másutt bizonytalan, hogy ezek a támogatások valójában le lettek-e „híva”, vagy sem, vagy visszautalásra kerültek-e? A következőkben e tekintetben is precízebb beszámolók várhatók el.

**Összegezve:**

A Balatonberényben működő, – a község lakosságszámához viszonyítottan nagyszámúnak mondható – civil szervezetek léte és működése olyan érték, amelyre az abban résztvevők, és maga a Község is büszke lehet. Tevékenységük érdemben járul hozzá a település közösség - fejlesztéséhez, és gazdagítja a falu közéletét. Beszámolóik a korábbiakhoz képest érdemben igényesebbek.

A PTKI Bizottság javasolja, hogy a képviselő-testület az elszámolásokat fogadja el.

**Határozati javaslat:**

Balatonberény Község Önkormányzat Képviselő-testülete a PTKI Bizottság javaslata alapján a civil szervezetek 2021. évről adott pénzügyi és szakmai beszámolóit elfogadja.

Határidő: civil szervezetek értesítésére 8 nap

Felelős: Horváth László polgármester

Balatonberény, 2022. április 5.

dr. Várszegi József

PTKI Bizottság elnöke