**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. április14-i nyilvános ülésére**

**TÁRGY:**

**A helyi identitás tudat erősítésének és a helyi közösségszervezésnek a megvitatása**

**ELŐADÓ:**

Varga Paméla Marietta

kulturális közösségszervező

Tisztelt Képviselő-testület!

A közösségszervezés, mint szakma a föld minden országában jelen van. A közösség az emberek társas kapcsolatokat fenntartó csoportja. Az ember élete a közösséghez tartozásról szól. Születésünktől fogva különböző kapcsolatok, csoportok határozzák meg az életünket, bölcsőde, óvoda, iskola, munkahely, sportcsapat, egyesületek stb. Minden átélt élmény egyben egy közösségi tapasztalás, ez teszi lehetővé, hogy az emberek egységgé kovácsolódjanak, és közösen éljék át a nekik fontos eseményeket.

A szakma célja a társadalomhoz, a helyi közösséghez, szomszédsághoz csoportokhoz tartozás elősegítése. A legfontosabb, hogy mindenki tartozzon valahová, valakikhez, beágyazódjon a közösségbe és társadalomba. Legyen lehetősége, saját életének, életfeltételeinek, társadalmi életben való részvételének javítására, tudjon közös cselekvésben részt venni, éljen a pozitív változás adta lehetőségekkel.

**Hosszú távú célom** a falu közösségének felélesztése, megmozgatása, egységgé kovácsolása. Szeretnék szakmai tudásommal hozzájárulni helyi közösségi folyamatok kezdeményezéséhez, azok támogatásához. Fontos hogy esélyt adjunk a helyi kultúra, a szabadidős tevékenységek fejlődésének, hozzájáruljunk a helyi közösségek közötti kapcsolat kialakításához, ezáltal erősítve a helyi identitást.

A módszerek és a technikák alkalmazásának rendjét és kombinációját a körülmények határozzák meg. A közösségfejlesztési folyamatban egyidejűleg számos módszert és technikát alkalmaznak a folyamat résztvevői, mindvégig közösségi munkamódban. **Ez azt jelenti, hogy elsősorban nem a közösségfejlesztő, hanem a közösség aktivizált tagjai tárnak fel szükségleteket, keresnek cselekvő állampolgárokat, terveznek programokat stb. (Az állampolgárok maguk fogalmazzák meg mit szeretnének! Nem a fejlesztő maga** (önmaga, tanulmánya számára) **tárja fel tehát a helyi szükségleteket,** az ott élő Ember tudását és hagyományait, intézményeit és jellemző munkaformáit, a jelen társadalmi szerveződéseket, a kistérségben elfoglalt szerepeket és a helyi közösség funkcióit stb. A legfontosabb, hogy **a fejlesztővel együtt maguk a közösség szereplői** is ismerjék meg saját közösségüket és kultúrájukat! A közösségi munkamód alkalmazására törekszem már a kezdetektől, hiszen a közösség tagjainak kell saját szükségleteiket feltárni, megfogalmazni, cselekedni akaró tagokat keresni, majd a későbbiekben a programokat, folyamatokat, eseményeket, akciókat közösen megvalósítani. A közösség tagjait kell a folyamat során jelentőséghez juttatni, így lehet eredményes projektünk, hiszen közösen, együtt könnyebb.

**Az első lépéseket szeretném megvalósítani az év végéig, hogy eljussunk egy helyi cselekvési tervig. A felmérés eredményeinek figyelembevételével közösen készítenénk el a program cselekvési tervét, mely vezérfonalául szolgál majd közös munkálkodásunknak.**

1.1. Közösségi interjú

A kezdeményezés, a lakosság megszólításának és bevonásának egyik fontos módszere a közösségi interjú. Azért nevezzük „közösségi”-nek (**holott négyszemközti beszélgetésekről van szó**), mert az a helyi közérzetre, az egyén és a közösség kapcsolatára, a helyi identitás tartalmára, a közösségi fejlesztési elképzelésekre és a cselekvési kapacitásra kérdez. A közösségi interjú célja főként az, hogy bekapcsolódásra, a közösség, a helyi társadalom életében történő cselekvő részvételre mozgósítson. Interjúkat nem csak a közösségfejlesztő, hanem az általa első körben meginterjúvolt és vélhetően kezdeményezni akaró „központi mag”, a lakosságból kiválasztódó, érdeklődő és cselekedni akaró önkéntesek csoportja is készíti.

Az interjú három alapkérdés megválaszolására indít, mozgósít:

• Mit jelent számára itt élni? (Mi a jó az itteni életben? Mi a rossz?)

• Min változtatna és hogyan?

• Ő maga mivel tudna hozzájárulni a változásokhoz?

Fontos eredménye, hogy körvonalazódik egy kép a helyi identitás tartalmáról, a helyi fejlesztési elképzelésekről és erőforrásokról, s a megkérdezettek cselekvési hajlandóságáról.

(A kapcsolatépítés első lépéseként felkeresem a helyi közösségi élet vélhetően kezdeményezni akaró tagjait, hangadónak számító személyeket, akik a településen már korábban is aktívak voltak a társadalmi, közösségi tevékenységekben úgy vélem, hogy elegendő információval rendelkeznek a közösség tagjairól és igényeiről. A beszélgetést követően felkérem őket arra, hogy ők is készítsenek további interjúkat. Felkészítem őket a kezdeményezés és az interjúztatás funkciójára és módszertanára.)

1.2. Közösségi beszélgetés

A közösségi beszélgetés (és azok sorozata) a közösségi interjúk során szerzett tapasztalatok, feltáruló értékek és közösségi problémák nyilvánosságra hozatalát, közösségivé tételét és megbeszélését jelenti. A közösségi beszélgetés(ek) a meghívott interjúalanyok és az általuk bevont szomszédok, ismerősök, valamint a helyi intézmények képviselőinek körében történik, a közösségfejlesztő vezetésével. Közösségi beszélgetés; a helyi értékek és problémák – ügyek – tudatosítása, közösségivé tétele; elköteleződés a közösségi cselekvés mellett. Készítik: a közösségfejlesztő, aktivizált és aktivizálódó helyi lakosok, önkéntesek.

Az első közösségi beszélgetésen a kezdeményezők az egybegyűltek nyilvánossága előtt beszámolnak az interjúk során szerzett tapasztalataikról, a feltáruló értékekről, közösségi problémákról, helyi ügyekről, majd felkérik a jelenlévőket arra, hogy válasszák ki ezek közül a számukra legfontosabb területeket. Amikor ez a lista összeáll, közösen megállapodnak a témák megvitatásának sorrendjében és az időpontokban → a közösségi beszélgetés szabályos időközönként folytatódik, így – szokássá válva – új intézmény épül a helyi közösségben.

1.3. Közösségi felmérés

A közösségi felmérés egy „ajtótól ajtóig” történő, a helyi lakosok aktív részvételével megvalósuló, közösségfejlesztő aktivizáló módszer, amelyen keresztül mindenki megszólításra (bevonásra) kerül a településen, s a közjóért cselekvők köre szélesedik.

Célja, a helyi cselekvők körének további szélesítése. A helyi embereket valóban érdeklő ügyekről széles körű véleményhalmaz gyűjtése, a közösség tagjainak cselekvési hajlandóságát és cselekvési kapacitását is célzó felmérés. A legszélesebb körű megszólítás. Azok is állást foglalnak, véleményt nyilvánítanak, akik ezt eddig azért nem tették meg, mert személyesen, szóban nem volt rá alkalmuk, kedvük. A kérdőív összeállításának és a felmérés megvalósításának feltétele: rendelkezzünk a közösségi interjúk és a közösségi beszélgetések elemzett eredményeivel. A közösségi felmérés során tehát a szomszédok keresik fel egymást egy, a kezdeményezők által a közösségi beszélgetéseken összeállított kérdőívvel. A kérdések azokat az alternatívákat ajánlják választásra, amelyek e beszélgetések során kikristályosodtak. A kérdőív azonban nem csak véleményekre kíváncsi, hanem fejlesztési ötletekre is, és a választások mellé rendelhető cselekvési kapacitást is feltárja, hogy az adatok összegzése és az eredmények értékelése után több közösségi csoportban is megindulhasson a tervezés és a megvalósítás.

Ezt a 3 pontot szeretném megvalósítani, hogy elérjünk a következő szintre a helyi cselekvési terv elkészítésére, melyre a jövő év elején kerülhetne sor. Ez nem egy kézzel fogható dolog, nem „reál” szakma, tehát a végkimenetele sem tudható előre. Nem tudom előre, hogy a munka során milyen ütemben tudok haladni, hány segítőm akad, hiszen ez nem mindig rajtam fog múlni, de igyekszem legjobb tudásom szerint aktívan részt venni a folyamatokban, és koordinálni azokat, hogy minél több embert megmozgassak, és a lehető legpontosabb eredmények szülessenek, ami alapján tovább lehet haladni.

Kérem előterjesztésem megvitatását.

**Határozati javaslat:**

Balatonberény Község Önkormányzat Képviselő-testülete az előterjesztést megismerte, megtárgyalta és helyi közösségszervezési cselekvési terv elkészítése mellett dönt, melynek előkészítésével közösségi interjú, beszélgetés és felmérés útján felkéri a helyi kulturális közösségszervezőt.

Határidő: 2022.12.31.

Felelős: Varga Paméla Marietta közösségszervező

Balatonberény, 2022. április 1.

Varga Paméla Marietta

kulturális közösségszervező